Pellegrini, Peter, poslanec NR SR (2022-05-03):
Vážený pán podpredseda, vážené panie poslankyne, vážení páni poslanci, dovoľte, aby som sa aj ja osobne, ale aj v mene strany HLAS – sociálna demokracia vyjadril k návrhu, ktorý tu už niekoľko dní prerokovávame. Na úvod mi dovoľte povedať, že áno, v štandardnom demokratickom a právnom štáte môže sa stať, že pri takom veľkom množstve poslancov, ako máme my, a sú krajiny, kde majú podstatne viac poslancov 500, 600, 700, sa môže stať, že sa môže dopustiť jeden z poslancov potenciálne nejakého trestného činu a je obvinený a nejakým spôsobom vyšetrovaný. To nie je nič výnimočné a deje sa tak vo všetkých európskych krajinách naokolo nás. A v normálnom a demokratickom a právnom štáte sa môže stať aj to, že môže v tých krajinách, kde takúto podmienku majú, dôjsť k požiadavke o to, aby niektorý z poslancov bol vydaný súdu na rozhodnutie o tom, či má byť alebo nemá byť stíhaný vo väzbe vzhľadom na nejaké okolnosti. Chcem pripomenúť, že Slovensko nechráni poslancov pred trestnými činmi a teda pred stíhaním za trestné činy. Slovensko nemá taký systém ako napríklad v Českej republike, kde poslanci svojím hlasovaním rozhodujú, či vôbec poslanca Národnej rady možno stíhať, či vôbec môže ho polícia vyšetrovať a niečo s ním robiť. Na Slovensku už dávno, a musím to povedať, pretože sa to dezinterpretuje, na Slovensku už dávno takáto forma ochrany na poslanca neplatí a jediné, o čom tu dnes diskutujeme, je o tom, či Národná rada poslanca Národnej rady vydá špecializovanému, v tomto prípade trestnému súdu, ktorý môže alebo nemusí rozhodnúť o tom, že poslanca si zoberie aj do väzby. Ale bez ohľadu na to, či my tu dnes o tejto veci rokujeme alebo nerokujeme, každý jeden trestný čin bez ohľadu na to, či sa týka poslanca Národnej rady alebo iného občana, je normálne ďalej vyšetrovaný a nikto, ani Národná rada, ani iné inštitúcie mu nebránia. Ale chcem zdôrazniť ten úvod. Povedal som, v normálnom demokratickom a v normálnom právnom štáte sa takéto veci dejú a majú na to, každý štát má svoje nejaké procesy, kde ale fungujú aj kontrolné mechanizmy a kde sa človek dokáže dopátrať pravdy, ak je mu robená krivda. Ale na tomto mieste si musíme povedať, je Slovensko dnes a môžeme s čistým svedomím povedať, že Slovenská republika je dnes právnym a štátom a demokratickým štátom, v ktorom platia všetky tieto kontrolné mechanizmy a platia spôsoby, že človek, ak sa voči nemu zomkne časť štátneho aparátu, sa dokáže obrániť? Žiaľ, na základe toho všetkého, čo tu vidíme, čo sa tu deje posledné dva roky, musím povedať, že Slovensko dnes štandardným, demokratickým a právnym štátom nie je. A nikto, nielen poslanec Národnej rady, ale žiadny občan Slovenskej republiky dnes nemôže sa na sto percent cítiť bezpečne a spoľahnúť sa na to, že ak nič neurobil, tak žiadny štátny orgán voči nemu nemôže viesť žiadne stíhanie, ani ho nejakým spôsobom trestať, ani ho nejakým spôsobom ovplyvňovať, nedajbože ešte aj zobrať, obmedziť na slobode. Dnes, žiaľ, s čistým svedomím z tohto miesta takéto povedať nemôžem a nemyslím si, že by to s čistým svedomím mohol povedať aj niekto z členov terajšej vlády Slovenskej republiky, pretože oni sú pôvodcom toho marazmu a tohto stavu, v akom sa dnes slovenská spoločnosť nachádza. Na tomto mieste zaznela správa SIS. Tu z tohto miesta ju prečítal predseda Národnej rady, druhý najvyšší ústavný činiteľ tohto štátu, Slovenskej republiky, a povedal nám tu v priamom prenose, že sa ukazuje a je legálne odpočuté, ponahrávané, pozapisované, že existuje na Slovensku vybraná skupinka špeciálnych vyšetrovateľov, niektorých prokurátorov a aj vybraných sudcov, na ktorých sa dokonca čaká, a sa tým ešte aj chvália, že vždy prídu zobrať niekoho ráno do väzby len preto, lebo vedia, že na druhý deň má službu tá a tá alebo ten a ten, ktorý im potom aj tú väzbu potvrdí. Povedal to predseda parlamentu, nie ja. A povedala to im nimi riadená Slovenská informačná služba. Ďalej sme sa mohli všetci verejne dočítať z legálne odpočutých nahrávok našich elitných, tzv. elitných vyšetrovateľov, ešte raz, nie z nahrávok ani našich, ani druhých kolegov z opozície. Touto políciou tohto štátu, ktorý riadi Matovič a Heger, nimi nahraté nahrávky, v ktorých sa hovorí, že Fica treba robiť, Kaliňáka a Pellegriniho, kde sa hovorí, že toto bude riadne rodeo, akože to nám povedal aj sám minister. Čítali sme esemesky, ktoré tu spomínal pred chvíľkou pán poslanec Saloň, policajného prezidenta, ktorý bol policajným prezidentom ešte rok počas tejto vlády, ktoré dokazujú, že minister Mikulec si žiadal od policajného prezidenta spisy, živé spisy a chcel do nich nahliadať. Sme svedkami a ešte budeme svedkami stokrát menených výpovedí kajúcnikov, univerzálnych svedkov, ktorí tu vypovedajú hore-dole na každého a ani netušíme, čo v skutočnosti za to dostávajú, aké benefity alebo akú doživotnú imunitu a nikto sa na nich už viac nepozrie, žijú si svoj luxusný život a rozprávajú a tárajú a nikto ich nestíha za ich zločiny, ktoré robili. Máme tu 15 alebo 16 vyjadrení Ústavného súdu Slovenskej republiky, že boli porušené ľudské práva u ľudí, ktorí boli držaní vo väzbe niekoľko mesiacov alebo skoro pomaly už aj niekoľko rokov. Opäť to nehovoríme my v opozícii, to hovorí Ústavný súd ako najvyššia inštancia, posledná inštancia, na ktorú sa občan tejto krajiny môže obrátiť, ak sa mu deje krivda. Hovorí to Ústavný súd Slovenskej republiky. Nemôžeme opomenúť, že v štandardných demokratických krajinách pravdepodobne dlhoročný politický nominant nemôže byť menovaný do pozície špeciálneho prokurátora a tváriť sa, že je nestranný. V normálnom štáte by o takejto nominácii ani len nehovorili, nieto ešte zvolili naozaj politika, politika naozaj čistokrvného do pozície špeciálneho prokurátora. Aká je toto garancia nestrannosti a absolútneho bezovplyvňovacieho fungovania špeciálnej prokuratúry? No a už, samozrejme, musím pripomenúť aj vyjadrenia z tohto miesta, predsedu vlády vtedajšieho, Igora Matoviča, ktorý nám tu ukazuje hocikedy, keď sem vystúpi, okrem toho, že tu vulgárne nabrýzga všetkým, ponadáva, pouráža, nič nepovie k veci, o ktorej sa má vyjadriť, len sa furt vracia do minulosti, tak tento človek tu na nás ukazuje prstom a hovorí, že máme ticho šúchať nohami a čakať, kedy si príde po nás NAKA, predseda vlády, predseda vlády. To nerobí pomaly ani diktátor vážnych diktátorských režimov v niektorých častiach sveta, to, čo si dovoľuje tu predseda vlády. Nehovorím už o našej úplne úžasnej všetko vediacej vicepremiérke, ktorá si hneď na úvod svojho mandátu vyrobila pexeso s tvárami predstaviteľov opozície a ich nominantov, ktoré potom škrtá fixkou teatrálne za každým, keď niektorého z nich zobrali do väzby. Pýtam sa, toto čo som teraz povedal, dáva občanom tejto krajiny garanciu, že žijeme v právnom, demokratickom štáte, kde naozaj platí spravodlivosť a že kde nemôže dôjsť k zneužitiu orgánov činných v trestnom konaní na politický revanš? Nie. Toto všetko nám nedáva túto garanciu a nedáva ju nielen poslancom Národnej rady, ale hlavne nedáva ani jednému občanovi tejto krajiny. Dámy a páni, dnes ešte raz, nerokujeme o tom, či bude alebo nebude niekto trestne stíhaný. Na to právo nemáme. My dnes ideme rozhodnúť o tom, či jedného z nás vydáme na rozhodovanie Špecializovaného trestného súdu, ktorý má rozhodnúť, či daného poslanca ide alebo nejde stíhať väzobne. A tu by sme mali byť naozaj veľmi obozretní a nesnažiť sa rozhodovať len na základe toho, koho sa to konkrétne týka. Ale mali by sme naozaj sa zamyslieť nad tým, či pri rozhodovaní, bez ohľadu na to, či je to Robert Fico alebo niektorý iný, aj koaličný poslanec, pretože môj postoj je rovnaký v prípade aj, že by sa to dneska týkalo pána Borguľu alebo iného, aj z OĽANO poslanca, by som hovoril to isté. Pretože dnes ideme rozhodovať o tom, či človeka vydáme tomuto spráchnivenému systému, spráchnivenému systému spravodlivosti, u ktorej nemáme garanciu, že funguje tak, ako fungovať má. A ešte raz zopakujem, bez ohľadu na to, či je to vládny alebo je to opozičný poslanec. Pretože dnes s čistým svedomím nemôžme povedať, že vydávame človeka na spravodlivosť. Naopak, všetky indície ukazujú, že takýmto rozhodnutím vydávame poslanca Národnej rady do rúk politickému revanšu a do prostredia, v ktorom sú orgány činné v trestnom konaní alebo silové zložky pravdepodobne predsedom vlády, ministrom financií, ministrom vnútra a špeciálnym prokurátorom zneužívané na výkon politickej objednávky. Žiaľ, je mi to veľmi ľúto, že toto musím v 21. storočí skonštatovať o Slovenskej republike. A preto na základe týchto pochybností chcem povedať veľmi jasne, že HLAS nepodporí vydanie v tomto prípade ani predsedu SMER-u na rozhodnutie Špecializovaného trestného súdu, či má byť alebo nemá byť stíhaný vo väzbe, ale nezahlasuje za žiadneho poslanca Národnej rady pri takomto istom návrhu, hoc by prišiel aj zajtra na vládneho poslanca. Neurobili by sme to ani z pomsty vládnemu poslancovi, pretože tu ide o princíp a ochranu výkonu mandátu poslanca Národnej rady, aby bol nedotknuteľný. Pretože vy to veľmi zľahčujete, dámy a páni, pretože si to neviete predstaviť, ale máme predsa deľbu moci. Máme súdnu moc, máme výkonnú moc a parlamentnú moc a tieto sa navzájom nesmú nijakým spôsobom dokázať ovplyvňovať. Sú striktne oddelené. A Národná rada musí byť absolútne chránená pred zásahom orgánov činných v trestnom konaní, samozrejme v tej časti výkonu mandátu poslanca Národnej rady. To znamená, nikto nebráni nikoho stíhať ani obviňovať. Veď máme tu poslanca, ktorý je obvinený, je teraz už aj v dvoch alebo troch. Ale nemusia ísť do väzby. Jednoducho si vykonávajú svoj mandát a polícia koná, ako konať má a teda uvidíme, či zozbiera dôkazy a či vôbec niekto bude aj spravodlivo odsúdený, alebo sa, dúfam, títo ľudia môžu aspoň normálne brániť. Tento proces, ktorý dnes vidíme, je pravdepodobne viacej politickým ako skutočnou snahou o získanie nejakej, nejakej pravdy. Pretože ja sa nebudem vyjadrovať ku konkrétnemu obvineniu, hoc mám o ňom svoje pochybnosti, pretože podľa tak napísaného obvinenia by pomaly každá vláda vo svete, nielen v Európe, vo svete, pri svojej činnosti mohla byť označená za jednu veľkú organizovanú zločineckú skupinu. No a podľa tohto obvinenia by politická strana OĽANO bola trikrát organizovanou zločineckou skupinou oproti SMER-u alebo iných politických strán, ktoré sa, trikrát na základe toho, čo tu stvárajú od prvého dňa nástupu do moci, ako si tu obsadzujú, nominujú, aké kšefty si tu robia krížom-krážom. Takže ak si páni myslia, že ich to obíde, aby neboli prekvapení, keď rovnaké obvinenie nakoniec budú mať na krku ešte aj oni. Pretože ak tu teda spravodlivosť funguje normálne, tak očakávam, že OČTK rovnakým spôsobom začnú preverovať aj ich konanie ako vládnej strany. Viete, neubránim sa pocitu, že v tomto prípade ide vládnej koalícii o dve veci. Prvý je mať skalp. Mať gesto, mať fotku, mať video politického oponenta v putách, ktoré ho vedú pred kamerami niekde na výsluch a potom následne do cely kolúznej väzby. Pretože ukazuje sa, že celý ten ich boj za spravodlivosť, ktorým pobalamutili tu všetkých a ktorý tu dva roky vydávajú za svoje jediné poslanie, sa im vôbec nedarí. A uvedomte si, že zatiaľ jediné úspechy celého tohto procesu, ktorý tu spustil Igor Matovič so svojou celou skupinou, sú len ľudia, ktorí boli v kolúznej väzbe. To sú jediné ich úspechy a jediné zábery, ako títo ľudia boli vedení do kolúznej väzby. V žiadnom takomto prípade ešte nebol nikto právoplatne odsúdený, okrem nejakých kajúcnikov, ktorí sa popriznávali, porobili si rýchle dohody, za pár tisíc eur sa vykúpili a išli preč. Nemáme dnes žiaden právoplatný rozsudok v žiadnej z týchto káuz. A jediné úspechy sú ľudia v base s putami na rukách, kde už šestnásťkrát, pätnásť alebo šestnásťkrát Ústavný súd povedal, že to bolo porušením ich ústavných slobôd, to sú ich jediné úspechy. A preto si myslím, že aj teraz chcú takýto jeden billboard, takýto jeden televízny šot, aby si mohli povedať a vycapiť na svoje Facebooky zase so slaboduchými textami pod ním, že aha, už sa to podarilo, už je vo väzbe. Nikomu nepovedia, že je to len kolúzna väzba, ktorá nič neznamená, o vine a treste a že tam až do doby rozhodnutia súdu poslednej inštancie sa musí človek brať za nevinného. Nie. Ale budú mať fotku. To je prvý moment, prečo som o tom stopercentne presvedčený, že im ide len o toto. O nič iné. Vôbec sa nezamýšľajú nad tým, aké sú tu technické alebo procesné zlyhania v tomto štáte, že sa to vymklo spod kontroly, že sú tu jednoducho schopné orgány činné v trestnom konaní alebo vybraná ich skupina si urobiť v tomto štáte, čo chcú, keď chcú, bez ohľadu na to, kto túto krajinu riadi, respektíve v našom prípade je to skôr horšie, lebo vykonávajú politickú objednávku. No a druhým, samozrejme, momentom, prečo to tu dnes na stole máme, je prekryť absolútnu neschopnosť tejto vlády riadiť túto krajinu a riešiť problémy, ktoré túto krajinu trápia už niekoľko mesiacov. Táto vláda nie je schopná, tak ako nevedela schopná byť, riadiť alebo zvládnuť pandémiu, kde sme boli dvakrát po sebe najhorší na celom svete, nezareagovala dodnes na žiadne protiinflačné opatrenia a sa Slováci, Slováci a Slovensky sa musia hanbiť, keď sa pozrú do Maďarska, keď sa pozrú do Poľska, keď sa pozrú do Českej republiky, keď sa pozrú do Rakúska a do iných krajín, kde vlády pripravili už ix balíčkov opatrení na to, aby zmiernili ich ťažkú situáciu v oblasti zdražovania energií, potravín atď. atď., pohonných hmôt. Slovenská vláda neurobila nič a preto potrebuje prekryť túto svoju neschopnosť tým, že nám hodí sem takúto hru. Nevie dať ľuďom chleba, tak nám sem hodí takúto špinavú politickú hnusnú hru, aby sme sa tu týždne alebo neviem koľko dní na tom bavili a oni mali alibi, že vlastne nemôžu ani konať pre tých ľudí, lebo teraz sa rieši závažná vec. Ešte raz zopakujem a pýtam sa, to obvinenie a to celé uznesenie je vonku pomaly už dva alebo tri týždne. No som, kým prídeme ešte k hlasovaniu, som zvedavý, ako sa dá ešte zdôvodniť, že po troch alebo štyroch týždňoch ešte niekto môže alebo nemôže ísť niekoho ovplyvňovať spomedzi tých ďalších, ktorí sú v tej organizovanej skupine. Ešte raz, nevidím ten dôvod, pretože ak ste pomaly po obvinení mesiac na slobode a potom vám niekto hrozí kolúznou väzbou, aby ste náhodou neovplyvnili svojich svedkov, tak to nedáva logiku ani pomaly bežne zdatnému človeku, ktorý nemusí byť ani právnik a nemusí byť ani matematik alebo ani nič iné, aby si to dokázal vypočítať, že či to takto vôbec fungovať môže alebo nemôže. Jednoducho potvrdzuje sa, že vláda potrebuje prekryť tieto svoje zlyhania. Potravinári oznámili minulý týždeň ďalšiu vlnu extrémneho zdražovania. Už aj prezidentský palác sa na to nemôže pozerať a vyzýva každý jeden týždeň na činnosť, na nejakú aktivitu vládu. Ako hrach na stenu. Dodnes nemáme predložený žiadny návrh zákona. Ak by to neboli urobili poslanci, aj to len v rámci trápneho skoršieho vyplatenia 13. dôchodku, nič nemáme v parlamente, čo sa týka ochrany ľudí pred zdražovaním a zložitou situáciou, ktorú tu máme. Nič tu nemáme z parlamentu, ktoré by sa zákony alebo opatrenia týkali ochrany národnoštátnych záujmov Slovenskej republiky. Nič tu nemáme, čo by sme riešili v oblasti toho, ako budeme mať na jeseň zabezpečenú potravinovú bezpečnosť. Nielen ceny sú problém, ale aj nedostatok. Budete vidieť, že nebude čo doviesť na Slovensko, pretože sami si to nedokážeme vyrobiť. A ak si to dokážeme vyrobiť, tak to vyvezieme za drahé peniaze von. Nič sa tu nehovorí o ochrane národnoštátnych záujmov v oblasti energetickej bezpečnosti Slovenskej republiky. Tu tárajú nám o tankeroch, jeden, druhý. Prišiel teraz, čo, aleluja. Nech povedia pravdu. Z toho prvého tankera ani jeden kubík plynu nedošiel na Slovensko, pretože ten bol odčerpaný dávno do inej krajiny a my sme zase na spotovom trhu kúpili na výmenu nejaký iný plyn. Čiže to, aby sa ľudia, ani si nech nemyslia, že to fyzicky ten, čo na Krku v Chorvátsku vyčerpajú z toho tankera, že on reálne aj príde do ich šporáku do bytu. To je, úplne inak funguje. Tak nech nás tu nebalamutia. Jednoducho hrozí nám obrovský problém, obrovská recesia, obrovská bieda a táto vláda sa tu odbavuje na tom, že chce zobrať do väzby poslanca Národnej rady, hoc jej nič nebráni, aby normálne a spravodlivo mohla vyšetrovať a aby sa tento poslanec ako každý iný mohol aj normálne a slušne brániť. Ide im o politický skalp, o politický revanš a my takýto politický revanš nemôžeme podporiť a HLAS, a hovorím za všetkých poslancov HLAS-u, nepodporí vydanie predsedu strany SMER na rozhodnutie Špecializovanému trestnému súdu, pretože si myslíme, že spravodlivosť nie je ovplyvnená naším rozhodnutím, orgány činné v trestnom konaní môžu konať bez ohľadu na to, či ho vydáme alebo nevydáme, pretože na to právo zastaviť trestné stíhanie nemáme a nechcem, aby sme si dakedy museli vyčítať, že sme tu teatrálne hlasovali za niečo, čo nakoniec so spravodlivosťou nemalo nič spoločné. A opakujem, rovnaký postoj by som dnes za tohto marazmu, ktorý v Slovenskej republike v oblasti bezpečnostných zložiek funguje, za situácie, kedy bezpečnostné zložky sú pod priamym vplyvom bývalého premiéra Matoviča, ministra Mikulca a špeciálneho prokurátora Lipšica, rovnako by sme za tohto marazmu nezahlasovali za vydanie žiadneho poslanca Národnej rady Slovenskej republiky do väzby, hoc by išlo aj o koaličného a dokonca aj keby to boli poslanci z OĽANO, pretože ak máme byť spravodliví, tak hlasovať za tejto situácie za vydanie poslanca do väzby nikto z nás s čistým svedomím nemôže. Ďakujem pekne.